b'\n_START_ARTICLE_\nRobert I av Courtenay\n_START_SECTION_\nDet latinske riket\n_START_PARAGRAPH_\nKorsfarere i Det fjerde korstog hadde i 1204 inntatt Konstantinopel og innf\xc3\xb8rte et katolsk keiserd\xc3\xb8mme med den flamske greven Balduin I av Konstantinopel som keiser. I 1216 d\xc3\xb8de Balduins bror Henrik av Flandern og Peter II ble utnevnt til ny keiser.\n_START_SECTION_\nBiografi\n_START_PARAGRAPH_\nDa det i 1219 ble kjent i Frankrike at b\xc3\xa5de Peter II og hans kone Yolanda var d\xc3\xb8d, ble hans eldste s\xc3\xb8nn Filip II, marki av Namur, forespurt om \xc3\xa5 overta keisertittelen, men han avslo til fordel for broren Robert. Robert aksepterte, og ble utnevnt til keiser. Robert befant seg i Frankrike, og Conon de B\xc3\xa9thune fungerte som regent i Konstantinopel. Robert dro til Konstantinopel og ble kronet til keiser den 25. mars 1221. Det latinske riket var n\xc3\xa5 truet av de bysantinske nabostatene Nikea og Epirus, og Robert appellerte til pave Honorius III og kong Filip II August av Frankrike om hjelp, men hjelpen uteble og han led et avgj\xc3\xb8rende nederlag i slaget ved Poimanenos i 1223/1224 mot keiser Johannes III Dukas Vatatzes. Robert ble tvunget til \xc3\xa5 inng\xc3\xa5 fredsavtale med Johannes III._NEWLINE_Robert m\xc3\xa5tte akseptere \xc3\xa5 gifte seg med Eudoxia, datter av den forrige keiseren i Nikea, Teodoros I Laskaris. Det er uklart hvorfor dette gifterm\xc3\xa5let ikke kom i stand, men den samtidige historikeren George Akropolites mente at det ble blokkert av patriarken Manuel I av Konstatinopel av religi\xc3\xb8se grunner. Robert I\xe2\x80\x99s s\xc3\xb8ster Marie av Courtenay hadde v\xc3\xa6rt gift med Teodoros I, og Robert kunne if\xc3\xb8lge kirken ikke b\xc3\xa5de v\xc3\xa6re Teodoros\xe2\x80\x99 svoger og svigers\xc3\xb8nn. Robert giftet seg i stedet med en fransk adelsdame (\xc2\xabMadame de Neuville-en-Artois\xc2\xbb) man ikke kjenner navnet p\xc3\xa5. Han m\xc3\xa5tte dra til Roma for \xc3\xa5 f\xc3\xa5 pavens godkjenning, og p\xc3\xa5 veien tilbake til Konstantinopel d\xc3\xb8de han i Morea (i dagens Peloponnes i Hellas) i januar 1228. Han skal de siste leve\xc3\xa5rene ha hengitt seg til uhemmet forn\xc3\xb8yelsesliv og d\xc3\xb8de noks\xc3\xa5 demoralisert.'